کرونا ویکسین بنانے والے اداروں میں امریکہ کی اربوں ڈالر کی سرمایہ کاری
نووایکس کے لیے ایک ارب 60 کروڑ ڈالر کے اعلان سے پہلے امریکی محکمہ صحت مارچ میں جانسن اینڈ جانسنز کو 45 کروڑ 60 لاکھ ڈالر، اپریل میں موڈرنا کو 48 کروڑ 60 لاکھ ڈالر اور مئی میں آسٹرا زینیکا کو ایک ارب 20 کروڑ ڈالر فراہم کرچکا ہے۔
ویب ڈیسک — امریکی محکمۂ صحت کے اعلان کے مطابق، یہ وائٹ ہاؤس کے آپریشن وارپ اسپیڈ کے تحت دی جانے والی سب سے بڑی رقم ہے۔ آپریشن وارپ اسپیڈ کے تحت دواساز اداروں کو رقوم دی جارہی ہیں تاکہ ویکسین کی آزمائش، تیاری اور پیداوار کا کام تیز کیا جاسکے۔ اس اعلان کے بعد میری لینڈ میں قائم نوواویکس کے حصص کی مالیت 29 فیصد بڑھ کر 102 ڈالر تک پہنچ گئی۔ نوواویکس کے چیف ایگزیکٹو اسٹینلے اورک نے خبر رساں ادارے رائٹرز سے گفتگو کرتے ہوئے بتایا کہ یہ رقم ویکسین کی 10 کروڑ خوراکوں کا معاوضہ ہے جن کی فراہمی اس سال کی چوتھائی سہ ماہی میں شروع کی جائے گی اور آئندہ سال جنوری یا فروری تک مکمل ہوجائے گی۔ اس میں ممکنہ ویکسین کی آزمائش کے تیسرے مرحلے کی لاگت بھی شامل ہے۔ یہ انسانوں پر آزمائش کا حتمی مرحلہ ہوگا۔ ایرک نے کہا کہ پہلے مرحلے کی آزمائش کے نتائج ایک ہفتے سے کم وقت میں مل جائیں گے۔ دوسرے مرحلے کی آزمائش اگست یا ستمبر میں ہوگی اور تیسرا مرحلہ اکتوبر میں شراوع کیا جائے گا۔ امریکی محکمہ صحت اس سے پہلے ممکنہ ویکسینز کی آزمائشوں اور تیاری کے لیے مارچ میں جانسن اینڈ جانسنز کو 45 کروڑ 60 لاکھ ڈالر، اپریل میں موڈرنا کو 48 کروڑ 60 لاکھ ڈالر اور مئی میں آسٹرا زینیکا کو ایک ارب 20 کروڑ ڈالر فراہم کرچکا ہے۔ موڈرینا کو ویکسین کی آزمائش میں آکسفرڈ یونیورسٹی کا تعاون حاصل ہے۔ امریکی حکومت نے ایمرجنٹ بایوسولوشنز کو بھی 62 کروڑ 80 لاکھ ڈالر دیے ہیں تاکہ وہ کرونا وائرس کی ممکنہ ویکسینز اور دواؤں کی مقامی پیداوار کی صلاحیت بڑھائے۔ وزیر صحت ایلکس ایزر نے ایک بیان میں کہا کہ آپریشن وارپ اسپیڈ میں نوواویکس کی ممکنہ ویکسین کے اضافے سے اس بات کے امکانات بڑھ گئے ہیں کہ اس سال کے آخر تک کم از کم ایک محفوظ اور موثر ویکسین ہمیں دستیاب ہوگی۔ امریکی انتظامیہ نے ریجینیرون فارماسیوٹیکلز کے ساتھ بھی 45 کروڑ ڈالر کا ایک معاہدہ کیا ہے، تاکہ وہ کرونا وائرس کے لیے اینٹی باڈی تیار اور فراہم کرے۔ اس سے پہلے نوواویکس کو ایک نجی کمپنی کولیشن فور ایپی ڈیمک پریپئرڈنیس انوویشنز نے مارچ میں 4 ملین اور پھر مئی میں 38 کروڑ 80 ملین ڈالر فراہم کیے تھے۔ جون میں امریکی محکمہ دفاع نے کمپنی کو 6 کروڑ ڈالر دیے تھے، تاکہ وہ اسی سال ویکسین کی 10 کروڑ خوراکیں تیار کرسکے۔ نوواویکس ایک کمپنی کو اپنی ویکسین ٹیکنالوجی فراہم کررہی ہے جس کے پاس دو بڑے پیداواری مراکز ہیں۔ آزمائشی مرحلوں کے لیے خوراکیں ایمرجنٹ بایوسولوشنز نے فراہم کی ہیں۔ نوواویکس کو توقع ہے کہ وہ آئندہ سال وہ امریکہ میں ماہانہ ویکسین کی 5 کروڑ خوراکیں بنانے کے قابل ہوگی۔ نوواویکس کا ایک پیداواری پلانٹ سویڈن اور ایک جمہوریہ چیک میں بھی ہے۔ وہ یورپ میں دو اور ایشیا میں ایک پلانٹ لگانے کا منصوبہ بنارہی ہے۔ ایک اور پلانٹ بھارت میں لگانے کے لیے بات چیت جاری ہے۔ ایرک کا کہنا ہے کہ کمپنی ویکسین کی منظوری کے بعد ماہانہ 10 کروڑ خوراکیں تیار کرنے کی صلاحیت حاصل کرنا چاہتی ہے۔